SET ปิดเช้าวูบ 12 จุด ตามตปท. วิตกเศรษฐกิจโลกทรุด หลังสหรัฐฯ-ยุโรปจ่อล็อกดาวน์
SET ปิดเช้าวูบ 12 จุด ตามตปท. วิตกเศรษฐกิจโลกทรุด หลังสหรัฐฯ-ยุโรปจ่อล็อกดาวน์ โดยดัชนีช่วงเช้าปิดที่ระดับ 1,463.75 จุด ลดลง 12.38 จุด หรือ 0.84% มูลค่าการซื้อขาย 4.65 หมื่นล้านบาท
15 ธ.ค. 2563

สื่อข่าวรายงานว่า ดัชนีช่วงเช้าปิดที่ระดับ 1,463.75 จุด ลดลง 12.38 จุด หรือ 0.84% มูลค่าการซื้อขาย 4.65 หมื่นล้านบาท 
10 หุ้นกดดัชนีเช้านี้

ด้าน นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ เปิดเผยว่า การเคลื่อนไหวของดัชนีหุ้นไทยภาคเช้าปรับลดลงเป็นไปในทิศทางเดียวกับตลาดภูมิภาคที่ร่วงลง จากความกังวลการล็อกดาวน์เพื่อสกัดกั้นการแพร่ระบาดของไวรัสโควิด-19 ในสหรัฐฯและยุโรป ซึ่งจะส่งผลกระทบต่อเศรษฐกิจ โดยเยอรมนีจะเริ่มใช้มาตรการล็อกดาวน์ที่เข้มงวดตั้งแต่วันที่ 16 ธ.ค. ไปจนถึงวันที่ 10 ม.ค.64 และสหรัฐฯอาจต้องใช้มาตรการล็อกดาวน์เต็มที่ในเร็ว ๆ นี้ หลังพบจำนวนผู้ติดเชื้อเพิ่มขึ้น และความสามารถการรองรับผู้ป่วยเริ่มเต็มพิกัดแล้ว ขณะที่การเริ่มฉีดวัคซีนต้านโควิด-19 แม้เป็น Sentiment บวกแต่ก็ยังคงต้องใช้ระยะเวลากว่าจะสามารถหยุดยั้งสถานการณ์การระบาดได้
นอกจากนี้ตลาดหุ้นไทยปรับขึ้นติดต่อกัน 6 สัปดาห์ ทำให้มูลค่าหุ้นค่อนข้างตึงตัว รวมถึงมีแรงขายของนักลงทุนต่างชาติออกมาติดต่อกัน 2 วันทำการ ก็ทำให้อาจเป็นช่วงพักฐานของตลาด อย่างไรก็ตามมองว่าแรงขายของต่างชาติน่าจะเป็นเพียงการชะลอลงทุนตามปกติในช่วงครึ่งหลังของเดือนธ.ค. ซึ่งเข้าใกล้วันหยุดเทศกาลเท่านั้น ขณะที่ยังมองบวกต่อทิศทาง Fund Flow ที่ยังมีอยู่จากเศรษฐกิจที่น่าจะฟื้นตัวในปีหน้า และธีมการลงทุนยังเป็นหุ้นในกลุ่มวัฏจักร ซึ่งตลาดหุ้นไทยนับว่ามีหุ้นกลุ่มวัฏจักรค่อนข้างมากซึ่งจะยังได้รับประโยชน์จากเม็ดเงินไหลเข้าอยู่
อย่างไรก็ตามในช่วงสั้นอาจจะมีแรงขายทำกำไรออกมาบ้างจาก Valuation หุ้นที่ค่อนข้างตึงตัว หลังดัชนีดีดตัวขึ้นมาเร็วในช่วงที่ผ่านมา ประกอบกับยังไม่มีปัจจัยใหม่เข้ามา ก็น่าจะทำให้การเคลื่อนไหวของดัชนีในภาคบ่าย จะยังอยู่ในแดนลบต่อไป โดยมีแนวรับที่ 1,460 และ 1,450 จุด ส่วนแนวต้าน อยู่ที่ 1,470-1,472 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย    2,679.34 ล้านบาท  ปิดที่ 114.50 บาท  ลดลง   2.50 บาท
CPALL  มูลค่าการซื้อขาย    2,247.13 ล้านบาท  ปิดที่  63.75 บาท  ลดลง   0.75 บาท
BAM    มูลค่าการซื้อขาย    2,040.66 ล้านบาท  ปิดที่  22.70 บาท  ลดลง   0.30 บาท
ADVANC มูลค่าการซื้อขาย    1,607.29 ล้านบาท  ปิดที่ 187.00 บาท  ลดลง   4.00 บาท
PTT    มูลค่าการซื้อขาย    1,249.64 ล้านบาท  ปิดที่  42.25 บาท  ราคาไม่เปลี่ยนแปลง